נערות בונד אחדות (משמאל לימין, עם כיוון השעון): אווה גרין (וספר לינד בסרט "קזינו רויאל"), האלי ברי (ג'ינקס בסרט "למות ביום אחר"), מישל יאו (ואי לין בסרט "מחר לנצח"), ג'יין סימור (סוליטייר בסרט "חיה ותן למות")
**נערת בונד** היא דמות בדיונית של אישה המשמשת מושא תשוקה לדמותו של הסוכן ג'יימס בונד בספר, בסרט או במשחק וידאו מסדרת "ג'יימס בונד", וכן השחקנית המגלמת דמות זו.

לעיתים קרובות בונד יציל את "נערת בונד" ממוות, והיא תסייע לו לעיתים כסוכנת חשאית נוספת. "נערת בונד" יכולה גם לשמש כאויבת של בונד, כחברה בארגון רשע, לעיתים קרובות כעוזרת קרובה של מנהיג הארגון, "הנבל הראשי", ואף כמאהבת שלו. חלק מנערות בונד משמשות כדמויות משנה יפות בלבד, ללא השפעה קריטית על התפתחות העלילה, וחלק הן בעלות תפקיד קריטי בעלילה ומסייעות בהצלחת המשימה.

בסיפורי בונד מספר דמויות נשיות קבועות שאינן נחשבות כנערות בונד, כ-"M" או מאניפני. "נערת בונד" הקולנועית הראשונה הייתה אורסולה אנדרס, אם כי נוטים להזכיר גם את יוניס גייסון (אנ'), שגילמה את דמותה של סילביה טראנץ' בסרטים "ד"ר נו" ו"מרוסיה באהבה". סילביה טראנץ' היא הראשונה שחילצה מבונד את שמו בסגנון המפורסם: "בונד, ג'יימס בונד".

כמעט כל הרומנים של איאן פלמינג מכילים דמות אחת או יותר המזוהות כנערת בונד. אף על פי שקיימים ביניהן הבדלים, לרוב הגדול של נערות בונד, במיוחד בספרות, יש מספר קבוע של מאפיינים משותפים. אחד המאפיינים הוא הגיל. נערת בונד תהיה בדרך כלל בשנות העשרים המוקדמות שלה, צעירה בכעשר שנים מבונד עצמו.

שיערן של נערות בונד מופיע בכל מגוון הצבעים אך התספורת היא בדרך כלל פשוטה. צבע העיניים של נערות בונד הוא בדרך כלל כחול, ולעיתים מופיעים גם צבעים יוצאי דופן כגון אפור-מתכתי ואף סגול. תווי הפנים של נערות בונד, כגון עיניים ואף, בדרך כלל יתאפיינו במושגים של "רוחב".

עוד מאפיין בולט נוסף של נערות בונד הוא שמן, שפעמים רבות הוא בעל משמעות כפולה. משמעות זו תלויה בפירוש המילולי של השם באנגלית, ולכן בעברית מאפיין זה מאבד את משמעותו פעמים רבות.

נערות בונד הן בדרך כלל מנוסות מינית, אם כי הניסיון שלהן הוא לא תמיד חיובי. נערות בונד רבות (אם כי לא כולן) חוו סוג של התעללות מינית ולעיתים קרובות חוויה זו אף גרמה להן להתנזר מגברים עד בואו של בונד. המוטיב האפל הזה הושמט מרוב הסרטים המוקדמים שנעשו לג'יימס בונד. ההתנזרות הזו מסתיימת כשהנערות פוגשות את בונד ושוכבות איתו בהסכמה, ואף בתשוקה רבה.

כמעט כל נערות בונד הן נשים עצמאיות, או בעלות קריירה שלא נחשבת מתאימה לאישה בשנות ה-50 של המאה ה-20. רבות מהן הן סוכנות חשאיות, ואחרות הן פושעות המנהלות ארגוני פשע. גם כשיש לנערת בונד עבודה "מסורתית" היא בדרך כלל מראה עניין בבנייה של חיים עצמאיים ללא קשר לגברים.

רשימת נערות בונד קולנועיות
--------------------------

| שם הסרט | שם הדמות | שם השחקן/ית |
| --- | --- | --- |
| ד"ר נו | האני ריידר | אורסולה אנדרס |
| מרוסיה באהבה | טטיאנה רומאנובה (אנ') | דניאלה ביאנקי |
| גולדפינגר | פוסי גאלור (אנ') | הונור בלאקמן (אנ') |
| כדור הרעם | דומינו ויטלי (אנ') | קלודין אוז'ה |
| אתה חי רק פעמיים | קיסי סוזוקי (אנ') | מיה המה (אנ') |
| בשרות הוד מלכותה | טרייסי בונד (אנ') | דיאנה ריג |
| יהלומים לנצח | טיפאני קייס (אנ') | ג'יל סנט ג'ון |
| חיה ותן למות | סוליטר | ג'יין סימור |
| האיש בעל אקדח הזהב | מארי גודנייט | בריט אקלנד |
| המרגלת שאהבה אותי | אניה אמסובה / הסוכנת טריפל אקס (אנ') | ברברה באך |
| מונרייקר | ד"ר הולי גודהד | לואיס צ'ילס |
| לעינייך בלבד | מלינה האבלוק | קרול בוקה |
| אוקטופוסי | אוקטופוסי | מוד אדמס |
| רצח בעיניים | סטייסי סוטון (אנ') | טניה רוברטס |
| 007 באזור המסוכן | קארה מילובי | מרים ד'אבו |
| רישיון להרוג | פאם בובייה | קארי לוול |
| גולדן איי | נטליה סמיונובה (אנ') | איזבלה סקורופקו |
| מחר לנצח | וואי לין (אנ') | מישל יאו |
| העולם אינו מספיק | ד"ר כריסמס ג'ונס | דניס ריצ'רדס |
| למות ביום אחר | ג'ינקס (אנ') | האלי ברי |
| קזינו רויאל | וספר לינד (אנ') | אווה גרין |
| קוונטום של נחמה | קמי מונטז (אנ') | אולגה קורילנקו |
| סקייפול | סוורין (אנ') | ברניס מרלו |
| ספקטר | ד"ר מדלן סוואן | לאה סדו |
| לא זמן למות | ד"ר מדלן סוואן | לאה סדו |

הערות בנוגע לרשימה הנ"ל
* הרשימה כוללת את כל הדמויות אשר שימשו כמושא התשוקה העיקרי בסרט בו הופיעו, מתוך הסרטים הרשמיים שהופקו.
* בין השחקניות הנוספות שהופיעו בסרטי ג'יימס בונד (אך לא כמושא התשוקה העיקרי בסרט רשמי):

* אליסון דודי
* אנה דה ארמס
* אקיקו ואקבאיאשי
* ברברה קאררה
* בריט אקלנד
* ג'מה ארטרטון
* גרייס ג'ונס
* דברה קר
* דליה לביא
* ז'קלין ביסט
* טליסה סוטו
* טניה מאלה
* טרי האטצ'ר
* לוצ'אנה פלוצי
* לנה ווד
* לשאנה לינץ'
* מוניקה בלוצ'י
* מרי סטאבין
* נעמי האריס
* סופי מרסו
* סרינה סקוט תומאס
* סרנה גורדון
* עליזה גור
* פמקה ינסן
* קים בייסינגר
* קריסטינה וייבורן
* רוזמונד פייק

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **נערת בונד** |
| ויקישיתוף תמונות ומדיה בוויקישיתוף: **נערת בונד** |

* בן זגגי, יהלומים לנצח: חמש נערות הבונד הטובות ביותר, באתר nrg‏, 30 במרץ 2010
* בן זגגי, רישיון להרוג: חמש נערות הבונד הגרועות ביותר, באתר nrg‏, 30 במרץ 2010
* נאוה סילוורה‏, 50 שנות הסטייל של נערות בונד, באתר וואלה!‏, 12 באוקטובר 2012
* אמיר בוגן, מגולדפינגר לגולדיגר: נערות בונד - איפה הן היום?, באתר ynet, 19 באוקטובר 2012

הערות שוליים
------------

1. ↑  עמי פרידמן, "נערת בונד" הראשונה הלכה לעולמה, באתר ynet, 9 ביוני 2018